《偶成》
宋代·赵汝燧

青云得志士，颐指快所欲。万事付杯酒，粉黛贮金屋。

嗟我骨相穷，不受富贵逐。嗜欲人所同，有时未免俗。

青奴颇专房，高卧擎老足。黄妳最如意，开卷醒困目。

暖寒命脚婆，冻衾转旸谷。开樽唤汤妇，新醅温酃渌。

始得此四人，明珠不计斛。呼之即来前，相娱不相触。

时人皆笑之，画饼岂充腹。我亦翻自笑，竹窗听戛玉。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。